Kilencvenmilliós új kocsi - fotó
Egy új gépjárműfecskendővel bővült a paksi Hivatásos Önkormányzati Tűzoltóságának gépjárműparkja.
A 90 millió forint értékű járművet szerdán vették át Budapesten. A tűzoltóság parancsnoka, Bán Attila beszámolt róla, hogy a BM Országos Katasztrófavédelmi Főigazgatóság pályázatán jutottak hozzá az új eszközhöz. Az új kocsival a legrégebbi, 1991-es gépjárművüket cserélik le.  A 20 százalékos, 18 milliós önrészt a város biztosította. Ám az összeg még csökkenhet, hiszen a lecserélt kocsit felértékelés után beszámítják. Bán Attila hozzátette, eltekintve az 1998-as évjáratú, de 2009-ben teljes körű felújításon átesett autójuktól, a legidősebb járművük 2004-es. A paksi tűzoltóság technikai felszereltsége megyei szinten kimagasló, tavaly magasból mentő-, előtte vízszállító járművel gyarapodtak. Az új gépjárműfecskendő 2000 liter víz szállítására alkalmas, műszaki-mentési eszközökkel is felszerelték.